
Πάτρα 27 Δεκεμβρίου 2013
Η ηχορρύπανση στην Πλατεία Όλγας συνεχίζεται…
Το Δίκτυο Φορέων για την Προστασία από την Ηχορρύπανση σε Δελτίο Τύπου προς τα ΜΜΕ στις 16 Ιουνίου είχε επισημάνει τη σοβαρή όχληση που προκαλείται από υψηλότατης έντασης μουσική κατά τα Σαββατοκύριακα στην Πλατεία Όλγας. 
Συγκεκριμένα είχαμε επισημάνει: «…Πολύ έντονη είναι επίσης η όχληση που προκαλείται από τις υπαίθριες συναυλίες που λαμβάνουν χώρα ΚΑΘΕ Παρασκευή και Σάββατο στην πλατεία Όλγας. Η μουσική είναι στη διαπασών μέχρι πολύ αργά το βράδυ και οι περίοικοι υποφέρουν. Το Δίκτυο ενώνει τη φωνή του με αυτή των κατοίκων και καλούμε όλους τους αρμόδιους φορείς να αναλάβουν επιτέλους τις ευθύνες τους και να προβούν στις νόμιμες και ΟΥΣΙΑΣΤΙΚΕΣ ενέργειες που θα απαλλάξουν τους κατοίκους της πόλης από αυτό το μαρτύριο της ηχορρύπανσης και της φασαρίας. Ήδη δοκιμάζονται οι αντοχές των πολιτών από ποικίλα προβλήματα, άγχη και στενοχώριες. Ας μην επιβαρύνεται η ψυχική αλλά και σωματική τους υγεία ΚΑΙ από το θόρυβο. Αρκετά!»
Ήδη βρισκόμαστε στα μέσα Δεκεμβρίου και η κατάσταση στην Πλατεία Όλγας δεν έχει αλλάξει στο παραμικρό. Επιπροσθέτως δε, ενημερωθήκαμε ότι πρόσφατα έγινε επίθεση σε κάτοικο της περιοχής που ενοχλήθηκε από τη δυνατή μουσική που είχαν βάλει κάποιοι στη διαπασών. Ο άνδρας, που μένει σε διπλανή πολυκατοικία κατέβηκε να τους κάνει παρατήρηση και τότε δέχθηκε την έντονη αντίδρασή τους, τις ύβρεις και τη ρίψη αντικειμένων εναντίον του. Κάποιοι του επιτέθηκαν ενώ του έσπασαν και το κινητό.

Ζητούμε ΕΔΩ ΚΑΙ ΤΩΡΑ από τους αρμόδιους φορείς να κάνουν ΕΠΙΤΕΛΟΥΣ το καθήκον τους και επιφυλασσόμαστε – αν δεν γίνει κάτι ΑΜΕΣΑ - να ασκήσουμε μηνυτήρια αναφορά κατά παντός υπευθύνου για παράβαση καθήκοντος.

